મદાલસાએ ધર્મબોધ આલેખ્યો જ્યારે દમયંતીએ શ્લોકના સ્વરૂપમાં આપવીતી લખી. વામનપુરાણની દમયંતી અંજન અને પ્રમ્લોચાની દીકરી હતી. તેનો જન્મ થયો ત્યારે મુદગલ ઋષિએ ભવિષ્ય લખેલું કે આ બાળા રાજાની પટરાણી થશે એમાં શંકા નથી, પણ કન્યાવસ્થામાં તેને ઘણું કષ્ટ પડશે. એવું જ થયું. દમયંતી પર દુઃખના ડુંગરા ખડકાયા, સંકટોનો સામનો કરતાં કરતાં એ યમુનાકાંઠે શ્રીકંઠ તીર્થમાં જઈ પહોંચી ત્યાં મંદિરમાં એક ઋષિએ લખેલો શ્લોક વાંચ્યો. તેનો અર્થ સમજી લીધો. પછી મુદગલ ઋષિએ પોતાનું ભાવિ કહેલું તે ઉપરથી આત્મવૃત્તાંતનો આ શ્લોક લખ્યોઃ